
0. BIOGRAFIA, CONTEXT I OBRES  

Filòsof grec. Juntament amb Plató és el més important filòsof de l'antigüitat i un dels més importants de tota la història de la filosofia. Va néixer a la ciutat d'Estagira (l’actual Stavro), a la península Calcídica, d’on li ve l’apel·latiu «Estagirita». Va ser fill de Nicòmac, metge del rei de Macedònia. El fet de ser macedoni i pertànyer a una família vinculada a la casa reial, explica que fora nomenat per Filip II preceptor d’Alexandre Magne. Va viure la seva infantesa a la ciutat macedònica de Pela i, morts els seus pares, va passar a Atarneo, amb el seu tutor, Pròxeno, que el va enviar a Atenes per a que completés allà la seva educació. L’any 367/366 a.C. ingressa Aristòtil, als 17 anys, en l'Acadèmia de Plató, rebutjant l’escola del sofista Isòcrates. L’ingrés d’Aristòtil a l’Acadèmia platònica, provisionalment presidida pel matemàtic Eudoxos de Cnidos, creador del model astronòmic de les esferes concèntriques, coincideix amb l’època -i aquest fet ha de considerar-se totalment transcendental per a la seva filosofia- en què Plató, que tenia ja llavors 60 anys, es trobava a Sicília, en el seu segon i de nou desafortunat viatge a Siracusa, del qual no va tornar fins l'ant 364. És, doncs, el moment en què en el pensament platònic comença el període de crítica a la teoria de les idees (representat, sobretot, pels diàlegs Teetet, Sofista, Polític, Parmènides i Fileb). Aristòtil va romandre a l’Acadèmia 20 anys, fins a la mort de Plató.

Les obres que es coneixen d’Aristòtil pertanyents a aquests anys fan suposar un període de fidelitat inicial a les idees platòniques amb certa actitud de revisió de la teoria de les idees. Grilo, Eudem, Protrèptic, Sobre les idees i Sobre el bé són obres de joventut, a l’estil dels diàlegs platònics, i poden anomenar-se obres exotèriques, o de divulgació, a diferència de les esotèriques, que configuren el cos d’obres aristotèliques posteriors.

Conegut com «la ment», per la seva capacitat, i també com «el lector» per la seva afició a la lectura, que practicava directament sense l’ajuda de l’esclau lector com era costum, i molt possiblement el membre més destacat de l’Acadèmia. A la mort de Plató no dirigeix l'Acadèmica i es nomena en el seu lloc a Espeusip. Potser a causa de la frustració per aquest nomenament,  o bé per fugir del perill -Filip de Macedònia havia iniciat ja la conquista de Grècia i tot macedoni era mal vist a Atenes-, o potser convençut Aristòtil que la nova direcció no anava a mantenir l’esperit platònic, va deixar Atenes i  l’Acadèmia i funda a Assos una escola semblant a la d’Atenes. Roman en aquella regió del 347 al 345. Passa després a Mitilene, a l’illa de Lesbos, on funda una altra escola similar, i allà es dedica a estudis i observacions de ciències naturals fins l'any 342, data en la qual Filip de Macedònia el va nomenar tutor del seu fill Alexandre, de 13 anys d’edat. Aristòtil, que donava gran importància a l’educació dels governants (com no podia ser d'altre manera en un deixeble de Plató) va acceptar l’encàrrec. Possiblement per aquesta època escriu o comença la redacció d’algunes de les seves obres polítiques i algunes de les seves obres sobre la naturalesa.

En el 340, nomenat Alexandre regent als 16 anys d’edat, per l’absència de Filip dedicat a la campanya empresa contra Bizanci, Aristòtil deixa la seva feina com preceptor, però obté d’Alexandre la reconstrucció d’Estagira, la seva ciutat natal, on s’instal·la fins al 335. En el 336, el rei Filip va ser apunyalat per un dels seus mateixos guardaespatlles el dia del casament de la seva filla i la vigília del començament de la gran campanya contra Pèrsia. Va ser substituït pel seu fill Alexandre (336-323) qui, després de marxar sobre tota Grècia i dominar-la, la va unir en la campanya que va emprendre contra Pèrsia. Aristòtil li va dedicar el seu tractat Sobre la monarquia.

Fundació del Liceu

Aristòtil torna a Atenes el 335, als 50 anys d’edat i 13 després d’haver sortit d’ella, i inicia la tercera fase de la seva vida fundant la seva pròpia escola, el Liceu, que no destinarà, com l’Acadèmia, a la investigació de la matemàtica i la dialèctica, sinó a unes investigacions de caràcter més ampli relacionades amb la ciència de la naturalesa. Com a metec (estranger que viu a Atenes però que no té els drets polítics del atenesos en aquesta ciutat) que és, no pot adquirir terrenys i s’instal·la a un pòrtic llarg d’un gimnàs públic, fora de les muralles, al costat d’un santuari dedicat a Apol·lo Liceu (Apóllon Lýkeion). El nom en grec de pòrtic, perípatos, (de perípatein, en grec "pasejar"), d’una banda, i el de l’heroi del santuari, per un altre, ha donat origen a les dues denominacions que històricament es coneix a l’escola d’Aristòtil: el Liceu o el Perípat (Els seus seguidors seran coneguts amb el nom  de "peripatètics"). Es va quedar al capdavant de la seva Escola fins a la mort d’Alexandre Magne, ocorreguda als 32 anys, mentre esperava conquistar Aràbia. Després de la mort del rei macedoni, es va desencadenar a Atenes una autèntica persecució contra tot sospitós d’haver simpatitzat amb el bàndol dels macedonis que volien una Grècia unida i dominada per Macedònia. Aristòtil, tradicional amic de la cort macedònica, va ser vist pels partidaris de Demòstenes com un d’ells; acusat d’impietat (asébeia), es veu obligat a marxar d’Atenes. Es va refugiar a Calcis, en les possessions heretades de la seva mare, i morí al cap d’uns quants mesos, en plena maduresa dels seus 62 anys, d’una malaltia de l’estómac.

Va ser per un temps costum general entre els historiadors sostenir que l’Estagirita va redactar les seves obres més importants, el conjunt de les anomenades obres esotèriques, durant el període de la seva vida transcorregut en el Liceu. Les investigacions de Werner Jaeger (1888-1961),  van intentar demostrar que les anomenades obres d’Escola d’Aristòtil no van ser compostes en els últims 12 anys de Liceu, sinó que el conjunt del Corpus aristotèlic està sotmès a l’esdevenir d’una composició portada a terme a través dels anys en diverses fases sense homogeneïtzar: els anys de joventut a l’Acadèmia, els anys intermedis de viatges en L’Àsia Menor i Macedonia, i els anys de maduresa en el Liceu; tesi només parcialment admesa en l’actualitat.

A la mort d’Aristòtil, Teofrast d’Èresos, el seu deixeble preferit,  va ser el seu successor en la direcció del Liceu. Teofrast va dirigir el Liceu fins a 288/284, orientant les seves investigacions encara més cap a la naturalesa i el coneixement empíric. Amb la mort d’Aristòtil es va iniciar un successiu deteriorament del Liceu, que només va renéixer d’alguna manera amb Andrònic de Rodes, l’onzè director del Liceu. 

L'obra.

Si de Plató diguérem que només s'havien conservat les obres adreçades al gran públic, havent perdut les que circulaven a l'interior de l'Acadèmia, amb Aristòtil passa el contrari: de les obres exotèriques, escrites la major part en forma de diàleg i que anaven dirigides al gran públic, només en conservam fragments. Les que sí que s'han conservat són les obres pedagògiques, les esotèriques, que eren resums de les lliçons impartides per Aristòtil al Liceu. Això ha fet que s'hagi guanyat la fama d'escriptor àrid, ja que no és el mateix llegir apunts de classe (que això és el que eren les obres pedagògiques) que llegir obres de divulgació filosòfica dirigides expressament al gran públic, escrites a més en forma de diàleg.

El conjunt de les obres (corpus aristotelicum)  autèntiques d’Aristòtil sol dividir-se en grups que recorden la seva classificació de les ciències. 

· L’Organon (6 llibres) , que encara que no és ciència és un instrument per a totes elles -la lògica, nom que Aristòtil no va usar-, comprèn les Categories (estudi dels termes fonamentals), la Interpretació (estudi de l’enunciat o proposició), els Analítics primers i segons (estudi del sil·logisme formal i de la demostració científica, respectivament) i les Refutacions sofístiques (tractat dels sofismes). 

· El segon grup el constitueixen els llibres sobre la naturalesa (4 llibres): Física (sobre moviment i canvi en general), Sobre el cel (cosmologia i astronomia), Sobre la generació i la corrupció (sobre les quatre qualitats fonamentals de la matèria) i Meteorològic (estudi dels fenòmens del cel). S’inclou en aquest grup la psicologia i la biologia: Sobre l’ànima (història o investigació sobre l’ànima, principi vital), Parva naturalia (petits tractats sobre psicologia i biologia), Història dels animals (investigacions zoològiques, considerada una de les seves obres mestres), Les parts dels animals, El moviment dels animals i La generació dels animals.

· Després dels llibres físics, arriben els de metafísica, això és, els 14 llibres de la Metafísica, nom l’origen del qual s’atribueix al fet d’haver-los situat Andrònic de Rodes darrere dels llibres de física: metá tà physikà (després dels llibres de física). Sembla que va ser Simplici, neoplatònic del s. VI d.C., el primer a aplicar aquest nom al contingut d’aquests llibres. 

· La filosofia pràctica es compon de llibres que tracten d’ètica i política: Ètica a Nicòmac (10 llibres), la més important, dedicada al seu fill Nicòmac, i l’Ètica a Eudem (7 llibres) (platònica, i possiblement espúria). Els 10 llibres de la Ètica nicomàquea remeten a la Política. Des d’una perspectiva més empírica que ideal, Aristòtil estudia el règim polític o el govern de la ciutat, l’àmbit on es desenvolupa l’ètica. 

· El grup de les ciències poiétiques o productives (del grec poiesis, "producció") comprèn llibres de retòrica i poesia: la Retòrica (3 llibres), sobre com convèncer amb el discurs, i la Poètica (2 llibres) sobre com fer una obra d’art), on l’art és mimesi, imitació de la naturalesa.  

· A aquestes obres cal afegir les ja esmentades: Grilos i Eudem, i Protrèptic o exhortació a la filosofia escrites durant la seva joventut mentre estava en l’Acadèmia platònica. 

· Aristòtil va compilar, a més, fins a 158 constitucions de ciutats-estat gregues; de les quals es conserva la Constitució d’Atenes (fragments).També és considerat un dels primers tractadistes d’economia política. Distingeix entre una manera natural d’adquisició de riqueses (agricultura, ramaderia, caça i pesca) i una manera no natural (intercanvi, on intervé el diner). Fa la distinció entre valor d’ús i valor de canvi. Defensa la propietat privada corregida per l’ús comú de certes coses.

Tot sent veritat que s’ha de tenir en compte una evolució a través de les èpoques del pensament d’Aristòtil -vida a l’Acadèmia, anys de viatges i fundació i permanència en el Liceu-, la seva obra posseeix suficient unitat i homogeneïtat com per poder parlar d’un sistema i una filosofia aristotèlica. La seva divisió i estructuració del saber, que influirà durant segles, és ja simptomàtica: el saber és múltiple i no es funda en principis únics; no existeix una sola ciència dialèctica (com en Plató), sinó que cada camp del saber té els seus propis principis.
1.- La filosofia d’Aristòtil

Aristòtil afirma que «tots els homes, per naturalesa, desitgen saber» (Metafísica, 980a)    

El coneixement (episteme), segons Aristòtil, pot ser: 

1. productiu (episteme poietiké)
2. pràctic (episteme praktiké ) , 

3. teòric (episteme theoretiké)»  

El saber productiu és la tècnica de saber fer coses, com ara l’art, l’agricultura, la retòrica i la poètica i, en general, les ciències aplicades com la medicina.  

El saber pràctic és el que millora la conducta humana: l’ètica, la política, l'economia. 
El saber teòric té com a objecte la recerca de la veritat, en un mateix i en les coses. Aquí hi situaríem la filosofia primera o metafísica, la física i la matemàtica. De la matemàtica se n'ocupa poc Aristòtil (ho feia l’Acadèmia de Plató), però d’ella pren l’estructura axiomàtica com a model de coneixement.

D’una banda, l’observació ens diu que és innegable el canvi i l’alteració en les coses -el problema dels presocràtics-;  per una altra banda, la convicció que només hi ha coneixement vertader del que és immutable. La pregunta sorgeix per si mateixa: com hi pot haver, doncs, un vertader coneixement de la naturalesa?

2.- La crítica a la teoria platònica de les idees.

La filosofia d’Aristòtil es presenta, gairebé des del primer moment, com una crítica sistemàtica a la teoria de les idees platòniques i un intent de substituir la visió idealista platònica per una altra de signe realista basada en el sentit comú i l'experiència.  

Segons Aristòtil, la teoria de les Idees parteix de la recerca socràtica per determinar i definir l'essència de les coses (especialment de les virtuts). Definida una essència –“allò que una cosa és”-, n’obtenim el seu concepte general o universal. Plató, atesa la variabilitat i mutabilitat del món sensible, s’inventà un altre món –el de les Idees-, estable i permanent, fonament del món sensible (tal com hem vist, hi ha una pluralitat de roses, de diferents colors, mides, etc., però només hi ha una idea de rosa). Però, per a Aristòtil, l’essència de les coses és “en” les coses mateixes i no fora d’elles. Totes les crítiques es fonamenten en aquest punt. És aquest caràcter separat  de les essències el que Aristòtil no pot admetre perquè si hi ha una essència de cada cosa, no es troba separada sinó que és immanent a la cosa.
La teoria de les Idees o de les Formes (eidos), segons Aristòtil, és inútil perquè:

· És una teoria impossible: "S'ha de tenir per impossible que la substància i allò del que és substància existeixin per separat; aleshores, com podran existir separades les Idees si són elles les substàncies de les coses?" Les Idees, segons Plató, contenen l'essència, la realitat més íntima de les coses sensibles; però, com, de quina manera uns objectes que existeixen a part dels sensibles podran contenir l'essència dels objectes sensibles? Plató pretén resoldre el problema al·ludint a la "participació" o a la "imitació", però, a banda de les dificultats que aquests conceptes susciten, Aristòtil afirma: "Dir que elles (les Idees) són els models i que les altres coses participen d'elles suposa usar paraules buides i metàfores poètiques". Per a Aristòtil, per tant,   l'essència de l'objecte sensible li és immanent.

· Les Idees no ens ajuden a conèixer les coses ja que ni tan sols són la substància d'aquestes coses; si ho fossin, estarien "en" elles, no fora.
· Les Idees són inútils per tractar d'explicar el moviment de les coses, el seu “origen” i “devenir”, ja que les Idees són immòbils. Encara que Plató va afirmar que les Idees són "causes" de les coses, és evident que no poden ser causes motrius. Sens dubte per aquest motiu, Plató va haver de recórrer al recurs d'introduir la figura mítica del Demiürg.
En conclusió, la crítica d’Aristòtil es resumeix en aquesta frase: no és possible que l’essència de les coses existeixi separada de les coses. Per tant, no rebutja en la seva totalitat la teoria de les Idees, sinó únicament la seva existència separada. Aristòtil, doncs, romandrà fidel a allò fonamental de l’herència socràtica i platònica: la ciència versa sobre el que és general i universal, és una recerca de l’essència comuna que es troba en les coses mateixes sense separar-se’n. Aquesta és la idea clau de la lògica i la metafísica aristotèliques.

3. LA "FILOSOFIA PRIMERA" (METAFÍSICA – ONTOLOGIA).   

El llibre de la "Metafísica"  d'Aristòtil no és un llibre escrit d'una tirada, sinó un conjunt de dotze petits tractats elaborats al llarg dels dos darrers períodes del seu pensament i que estudien el  coneixement que s'anomenà "saviesa" o "filosofia primera" (el nom de "metafísica" fou introduït per Andrònic de Rodes en ordenar aquests tractats "a continuació", és a dir, “darrera”, “més enllà" (meta ta fisicà) dels llibres de Física).

Quan parla d'una "filosofia primera" és perquè pressuposa que existeix una "filosofia segona", la qual cosa ja és una novetat. Per a Plató no hi havia més que una sola filosofia, que era activitat virtuosa que condueix a la felicitat i que coincideix amb la saviesa. Per a Aristòtil, en canvi, la "saviesa" és una ciència més, si bé és "la primera" i té caràcter especulatiu; és a dir, no la posa en relació amb la recerca de la felicitat o la vida virtuosa com feia Plató. En lloc d’això, parla d’una “filosofia segona” dedicada a l’estudi de la virtut i la felicitat : l'ètica.
De què tracta la "filosofia primera"? 

La filosofia primera (posteriorment anomenada metafísica), creada per Aristòtil,    pretén ser un tipus especial de saber: aquell que s’interessa  per  les coses en tant que són o existeixen.

El seu objecte d’estudi és l’ésser, és a dir, la  substància immutable d’una cosa, allò que fa que aquesta sigui el que és i no una altra cosa. La filosofia primera és considerada ciència divina, teologia, i la defineix com a «ciència del ser en tant que ser».  Efectivament, no hi ha ciència sinó del que és universal. Per tant, aquest saber tractarà del més universal que existeix: l'ésser (tó ón) en tant que ésser i dels seus atributs essencials. Les altres ciències tracten de l'ésser únicament des d'un cert punt de vista parcial, i és per això pel que se les anomena "ciències particulars". Per tant, la filosofia primera és una ontologia (la ciència de l'ésser)

3.1. L'ésser (to on).

"Hi ha moltes maneres de dir l'"ésser", però totes elles es refereixen a una mateixa naturalesa. [...] De la mateixa manera que tot el que és "sa" es refereix a la salut –perquè la conserva, la produeix, perquè és senyal de salut o, finalment, perquè és capaç de rebre-la-, igualment hi ha moltes accepcions de l'ésser, però en cada accepció la denominació es fa en relació a un terme únic. En efecte, algunes coses són anomenades "éssers" perquè són substàncies; unes altres, perquè són modificacions de les substàncies; unes altres perquè són encaminaments cap a la substància (com la generació i el creixement) que donaran lloc a substàncies o les destruiran; a altres perquè són qualitats de la substància o bé causes eficients o generadores de la substància; unes altres, finalment, perquè són negacions d'alguna qualitat de la substància o de  la substància mateixa. Per això es diu fins i tot que el no-ésser "és".  (Metafísica, IV, 2, 1003a 32)

L’ésser real no és unívoc, com deia Parmènides (és a dir, un, compacte, homogeni i indiferenciat), sinó anàleg (és a dir, plural i amb múltiples i distintes modalitats). L'ésser, per a Aristòtil, és un concepte anàleg (que té quelcom de comú i similar, tot i ser diferent). Això vol dir que l'ésser es pot dir de moltes maneres, però sempre es refereix a una mateixa naturalesa. Aquesta naturalesa comuna és, per a Aristòtil,  la substància.  (Si jo dic que en Picasso era andalús, baixet, artista, va viure a París i va pintar el Guernika, tot això són diferents atributs que li són inherents, i que con-formen l'ésser "Pablo Ruiz Picasso"). Per tant, l'ésser no és un concepte que sempre tengui idèntic significat (unívoc) com passava en Parmènides, ni un significat totalment divers o inconcret (equívoc), sinó que és anàleg, això és, que es diu de moltes maneres però sempre referides a una base comuna. 
Exemple:  per analogia, diem "sa" d'en Miquel o de na Margalida perquè tenen salut; d'una medicina diem que és “sana” perquè la produeix; diem que un aliment és “sa” perquè ens dóna salut i del color d'una cara dies que és “sa” perqèe la mostra.

De tots els éssers,  la intel·ligència abstreu el concepte comú de “ser” , el qual, dintre de la seva indeterminació, té una gamma infinita d’aplicacions. Nosaltres concebim el “ser” de tots els éssers, però no unívocament, ja que tots els éssers són diferents, ni tampoc equívocament, ja que tots els éssers tenen quelcom en comú, que és el fet de “ser”. D’aquesta manera, el concepte de “ser”, que és el més comú de tots, és també el que, per la seva màxima generalitat, presenta el màxim grau d’analogia: pot aplicar-se a tots i a cadascun dels éssers. I tots i cadascun d’ells s’hi referixen també a ell, si bé de manera diversa.
Per a Aristòtil, hi ha moltes formes de "ser", però totes elles es refereixen a una forma primordial, a l'"ésser" pròpiament dit: la substància. A més, la substància no és única, existeixen moltes substàncies (molts “éssers”, per tant). Totes les altres formes de ser  són modificacions o accidents de la substància: quantitat, qualitat, relació, lloc, temps, posició, estat, acció i passió. [Substància i accidents] són els “gèneres suprems” de l’ésser i seran anomenats categories.

Hi ha distints modes de ser, hi ha moltes maneres de dir l'ésser:

a) Ser "per essència" i ser "per accident": L’essència d’un objecte constitueix el seu element primordial i únic; els accidents vindrien a ser aquells elements no primordials, superflus o canviants.

b) Ser segons les categories: (veure més avall) 

c) Ser com a vertader i com a fals: El que es diu sobre un ésser pot ser vertader o fals.

d) Ser "en potència" i ser "en acte": L'ésser en acte  és aquell que ha arribat a la seva plenitud, ja no pot aspirar a millorar cap dels seus aspectes; quan no es troba en la situació anterior, parlarem de l'ésser en potència.

3.2. La Substància (ousia) i els accidents.
Aristòtil observà que, davall dels canvis d’aparença que afecten tots els objectes, hi queda sempre quelcom d’inalterat. Això que roman idèntic i inalterat, el substracte formal que no es veu afectat pels canvis, això és la substància (ousia).
La substància és l’”ésser” pròpiament dit. La substància no equival a simple suma d’elements materials, com oxigen més hidrogen en el cas de l’aigua. És la unitat de tots els components, materials o no, que formen la naturalesa d’un individu, el seu principi constitutiu. Cada individu té la seva pròpia substància, indiferenciada de la dels altres.   L'ésser en la seva plenitud és la substància (ousia). El món és, metafísicament parlant, un tot estructurat de substàncies o de maneres de ser de la substància (accidents). Substància o entitat és, primàriament, l’essència de l’individu, compost de matèria i forma. La substància es defineix, doncs, com a subjecte o substrat (hypokéimenon)  (literalment, “el que hi ha a sota”).
"Veritablement, l'etern objecte de totes les investigacions presents i pretèrites, la qüestió sempre plantejada: què és l'Ésser?, es redueix a aquesta altra: què és la Substància? Sobre la substància, uns filòsofs  van afirmar que era única i uns altres que era múltiple (i aquesta multiplicitat era per a uns limitada en nombre i per a altres infinita). També per a nosaltres, l'objecte fonamental, primer i , per dir-ho així, únic del nostre estudi serà l'Ésser pres en aquest sentit: la substància" .  (Met. VII 1, 1028b 3)

Aristòtil critica Plató pel fet d'haver afirmat que el que és veritablement real –l'ésser pròpiament dit o la substància- és la Idea (concebuda com si existís "separada" de les coses individuals). Per a Aristòtil, les substàncies són únicament els individus concrets, com "Sòcrates" o "aquest cavall". És l'individu -i no pas la Idea- allò que hem d'anomenar "ésser" o "substància".

Hi ha moltes maneres de ser (veure les categories més abaix) i de dir «que alguna cosa és», però totes es diuen amb relació a una sola, que és l’entitat o substància.  Aristòtil distingeix dos tipus de substàncies:

a) Substància primera: És l'individu concret, Sòcrates per exemple, o aquesta forqueta, o aquella egua.   

b) Substàncies segones:  Són l'espècie i el gènere (“humà”, “animal”, “vegetal”). Un individu concret –Sòcrates- està contingut dins l'espècie "ésser humà", i, alhora, aquesta espècie s'inclou en el gènere "animal". Pel que fa a les substàncies segones, l'espècie s'anomena "substància" amb més raó que el gènere, ja que és més a prop de la substància primera (l'individu). Ara bé, parlant estrictament, "substància" s'aplica només a les substàncies primeres.
La metafísica, l’ontologia, cerca el coneixement més enllà dels individus i les coses concretes: «Si no hi ha res més que individus, res hi haurà d'intel·ligible, sinó que totes les coses seran sensibles; no hi haurà ciència de res, a no ser que s’anomeni ciència a la simple sensació». Efectivament, Aristòtil ha d'atorgar alguna realitat a les espècies i als gèneres, ja que només sobre elles –i no sobre els individus- versa la ciència (recordem que la ciència té  -tant a Aristòtil com a Plató- com a objecte el que és universal). Per això els considera també substàncies, però únicament en sentit secundari: no existeixen "separades" de la substància primera, sinó únicament "en" ella. Així i tot, resulta innegable que Aristòtil –com a pensador fortament impressionat per l'observació biològica- tendeix en cert sentit a donar preferència a la substància segona: els individus pereixen, només l'espècie subsisteix (en altres individus).

La importància d’aquesta distinció entre substàncies primeres i segones és que permet resoldre de manera satisfactòria  el problema de la unitat i la pluralitat, que tant va preocupar els presocràtics. Així, p.ex., En Sòcrates (individu = substància 1ª) s’hi troba realitzada l’essència o espècie (substància 2ª = ésser humà), la qual es predica d’ell (deim: “Sòcratres és humà”). Aristòtil afirma que aquest món és el món real i que la pluralitat i el devenir són reals també (hi ha molts individus de la matreixa espècie, sotmesos a canvis permanents).
Les substàncies, o entitats, són de tres classes: dues físiques (corruptible una, com les plantes i els animals, i incorruptible i eterna l’altra, però mòbil, com els astres del cel) i una immòbil i eterna; sense aquesta, aquelles no existirien. 

                      SHAPE 



3.3. Les categories.

Més amunt ja hem parlat de la tesi aristotèlica segons la qual "l'ésser es diu de moltes maneres", però totes elles es refereixen a una forma primordial, a l'"ésser" pròpiament dit: la substància. Idò bé, totes les altres formes de ser són modificacions o accidents de la substància: quantitat, qualitat, relació, lloc, temps, posició, estat, acció i passió. Aristòtil diu que un accident és allò que, certament, es dóna en alguna cosa i se li pot atribuir amb certesa, però no necessàriament ni en la majoria de casos. Substància i accidents constitueixen les categories. Per exemple, “Na Magdalena és alta”, ”alta” és un atribut aplicable a na Magdalena, però no és necessari que sigui així, podria ser “baixa” i això no canviaria la seva natuiralesa de persona, res no canviaria essencialment. Les coses accidentals no són necessàries; són així, però podrien ser diferents.

L’ ésser es diu de moltes maneres, tantes maneres com categories (prové del verb kategoreo, que significa: dir alguna cosa respecte d’una altra) Per tant, quantes formes hi haurà de parlar de l’ésser? Doncs tantes com formes atributives o categories té el llenguatge. Així, podem dir:

A aquestes diferents formes de ser el que és, Aristòtil les anomena categories, que són deu.

La definició que Aristòtil dóna de substància és: 

	"Les substàncies no es prediquen d'un subjecte, sinó que les demés coses es prediquen d'aquesta".


  Aleshores, tot allò que es predica d'una substància seran els seus accidents. La definició que dóna d'accident és:

	Alló que, certament, es dóna en alguna cosa i se li pot atribuir amb certesa, però no no necessàriament ni en la majoria dels casos.


Això vol dir que les coses estan compostes de:

a) substància: aquella part de l'ésser que és per si mateix   

b) accidents: aquella part de l'ésser que és en tant que és en un altre 

Per exemple, "Na Magdalena és alta", "alta" és un atribut aplicable a na Magdalena, però no és necessari que sigui així; podria ser "baixa" i això no canviaria la seva naturalesa de persona, res canviaria essencialment. Les coses accidentals no són necessàries; són així, però podrien ser diferents.

3.4. Teoria hilemòrfica (Matèria – Forma)

Aristòtil replanteja el problema essencial de la filosofia natural presocràtica: l’explicació del canvi. Introdueix dos parells de conceptes que exerciran una gran influència: matèria (hyle) i forma (morphé), que, interpretats dinàmicament, passen a ser potència i acte. Si A es transforma en B, no és correcte dir que A és aniquilat i B creat del no-res (la concepció de Parmènides conduïa a aquest problema): cal admetre que hi ha sempre la continuïtat d’un substrat. Aristòtil entén que s’oposa a Parmènides i també a Plató (per aquest darrer, la substància és la Idea, que no està sotmesa ni al devenir ni a la gènesi). Negar que hi hagi formes (“Idees” en la terminologia platònica) separades de la matèria és la crítica fonamental a la teoria de les idees de Plató. Però si la forma no existeix separada de la matèria, tampoc la matèria pot existir sense forma.    

	Aristòtil introdueix en la substància el concepte de devenir o canvi


Potser es va inspirar en el desenvolupament vital dels organismes vius. La substància és el que devé, el que es desenvolupa, el que està sotmès a un procés de perfeccionament o creixement. Per explicar aquest fet, Aristòtil sosté que la substància, és a dir, l’individu concret, és un compost de matèria (hyle) i forma (morphé).

Així, doncs, per entendre el canvi, cal disposar d’un aparell conceptual adequat i d’una terminologia adequada (de la qual en mancaven els presocràtics) que permeti  entendre que el que canvia no es crea del no-res ni tampoc desapareix, sinó que canvia en algun aspecte i en algun aspecte no canvia, quedant-se d’alguna manera també idèntic a sí mateix. 

Si  en tot canvi sempre hi ha un substrat permanent, aquest substrat és la matèria. Tota entitat material té, a més, una forma o essència que la configura. El canvi, llavors, consisteix en la substitució d’una forma per una altra. El que devé o s’engendra és l’individu concret, el compost de matèria i forma. Quan l’escultor transforma el bloc de marbre en una escultura, substitueix la forma del bloc marmori per la de l’escultura en la mateixa matèria, el marbre. Si el fuster transforma un arbre en una taula, la matèria és la mateixa fusta, però canvia de forma. (Aquesta forma, doncs, no és simple forma geomètrica, sinó que té un sentit ampli, que és el que apareix en termes com formació, trans-formació, in-formació, etc.). 

· La forma és l'essència de la cosa i, segons Aristòtil, no existeix sinó en la matèria: matèria amarada de forma. La forma és la que determina la matèria. La forma o essència de la taula és comuna a totes les taules, (en la mesura en què totes les taules "són" taules, indistintament de si són quadrades, rodones, grogues o verdes). En canvi, la matèria d’aquesta taula  és pròpia d’aquesta única taula: és principi d’individuació. No existeix cap matèria sense una determinada forma; la matèria més elemental és la dels quatre elements (foc, aire, aigua, terra). Així, doncs, no pot existir forma que no sigui forma d’alguna matèria; però tampoc no pot existir matèria que no tingui una determinada forma, a excepció de la matèria primera.

· La matèria pròxima o matèria segona (eschaté hyle) és, per exemple, el bronze d’”aquesta” estàtua o la fusta d’”aquesta” porta, o “aquesta” carn i “aquests” ossos del meu cos; és la matèria física, determinada, perceptible pels sentits, apta per a rebre qualsevol forma (la fusta, per exemple). Però Aristòtil parla també de la matèria primera (proté hyle), que és abstracció pura, és una cosa absolutament indeterminada, mancada de forma, de qualitats, d’extensió, és incognoscible, incapaç d’existir independentment. Aquest és un concepte mal d'entendre. Recorda l’apeiron d’Anaximandre, o la matèria primordial del “Timeu” platònic. Seria quelcom de semblant al substrat últim de tota matèria, del qual el bronze d’aquesta esfera, per exemple, en seria una forma determinada. Ha d’haver-hi, doncs una matèria absolutament indeterminada: la matèria primera, que és eterna.

	matèria primera
	és pura indeterminació, mancada completament de forma; és el el substrat últim i etern de tot.

	matèria pròxima
	no és “pura” matèria, sinó matèria que posseeix un cert tipus de de forma; és una concreció de la indeterminació, és la matèria ria determinada, perceptible pels sentits. Exemple: la fusta d’una porta.


Aristòtil confereix prioritat a la forma (concessió feta al platonisme). Ella és l'essència de l'individu i només ella és definible i cognoscible. La matèria primera és incognoscible. La forma és comuna a tota l’espècie i allò que individualitza és la matèria segona. Hem de tenir present que l’eternitat de les espècies (o formes) serà mantinguda pràcticament fins a Darwin (teoria evolucionista). Aristòtil, per tant,  nega que la forma tingui una existència separada com deia Plató; l’única entitat separada és la substància individual, que, en l’univers sensible, és sempre unió de matèria i forma.

	ESQUEMA DE LA TEORIA HILEMÒRFICA



	Matèria (Potència)       +
	Forma (Acte)                 =
	Coses c oncretes

	Matèria (sense Forma)  =
	Matèria Primera             =  
	Potència Pura

	Forma (sense Matèria)  =
	Acte Pur Immaterial       =  
	Déu


3.5. Explicació del canvi (Potència – Acte)

És una de les aportacions més importants d’Aristòtil a la filosofia occidental. La seva finalitat és donar una explicació satisfactòria al devenir (a les transformacions) de la substància. La distinció entre potència i acte sorgeix com iun intent d’afrontar amb èxit el problema de l’explicació física del moviment. Des d’un punt de vista dinàmic, el canvi és el pas de la potència a l’acte. La distinció entre acte  i potència es pot entendre com que la potència és a l’acte com la possibilitat ho és a la realització. Equival a dir que un procés només es produeix si existeixen les condicions per a fer-ho possible. 

· Parmènides operava únicament amb els conceptes “ser i no-ser”. Havia reduït la realitat a quelcom d’estàtic i immòbil, l’esfera compacta del Ser.

· Plató intentà superar l’immobilisme parmenidià i l’excessiu mobilisme d’Heràclit tot dinstingint dos tipus de realitat: la Regió sensible, on hi ha moviment, transformacions i canvis continuis, i la Regió intel·ligible, poblada exclusivament d’Idees eternes, immutables, i que era considerada la vertadera realitat. Aquest plantejament admet l’existència d'una certa forma de NO-SER: la realitat sensible (la caverna). 
· Aristòtil afegeix una altra manera molt peculiar de no-ser: la potència; mitjançant aquest nou concepte explica el devenir de la substància. Així, doncs, es pot parlar del no-ser en dos sentits:

	En sentit absolut
	Que no és i mai no podrà ser. Negació de possibilitat. 

Ex. Un moix mai no podrà ser un violinista.

	En sentit relatiu
	Que no és, però pot arribar a ser tal cosa. Potència o possibilitat.

Ex. Un aglà es pot convertir en una alzina.


Així, en tot ésser hi ha allò que és en un moment donat (ACTE) i allò que no és, però pot arribar a ser (POTÈNCIA). L'acte i la potència estan en la mateixa relació que la llavor i la planta.

La POTÈNCIA (dýnamis) és de dos tipus:

	Potència activa
	Poder o facultat de produir un efecte en una altra cosa.

Ex. El foc té el poder de cremar.  L’aglà té el poder de convertir-se en alzina.

	Potència passiva
	Possibilitat de rebre l'acció d'una potència activa per tal de de passar d'un estat a un altre i  Ex. La metxa té la possibilitat de ser cremada.


La potència activa es troba en l'agent i la passiva en el que experimenta l'acció: així, p.e., el foc té el poder de cremar, i la fusta la possibilitat de ser cremada.

Per designar l'ACTE utilitza dues expressions:

	Enérgeia
	Deriva de "ergon" (acció, treball, obra) i és, per tant, l’acció   

mitjançant la qual alguna cosa passa de la simple possibilitat al seu perfeccionament i acabament final.  Aquest acabament final és allò 

que Aristòtil anomena   "enteléchia".

	Enteléchia
	Deriva de "telos" (fi) i "échein" (tenir, posseir), allò que ha arribat al 

seu perfeccionament i acabament.


La potència és correlativa de la matèria, i l’acte de la forma. Segons Aristòtil, tot està en acte (enérgeia, entelékheia) o en potència (dýnamis); tot, en efecte, té una determinada realitat i una determinada capacitat o possibilitat de ser alguna altra cosa o poder realitzar quelcom: l’home que no sap música pot aprendre-la, un nin de pocs mesos pot arribar a ser adult i una llavor pot convertir-se en arbre; però cap humà pot esperar que li surtin ales ni la llavor confiar a ser una au. No tot pot ser qualsevol cosa; s’està en potència només respecte d’allò que es pot ser. Moviment és, llavors, estar en trànsit des del que s’és al que es pot ser; moviment és el pas de potència a  acte. 
Aristòtil afirma que l'acte posseeix prioritat absoluta sobre la potència (què fou primer, l'ou o la gallina?). Des d'un punt de vista lògic, únicament és possible concebre la potència com a potència d'un acte determinat. L'ésser en acte no prové del no-ser, sinó de l'ésser en potència. L’error de Parmènides va ser entendre l’ésser unívocament, en un sol sentit, com “allò-que-és-en-acte”. Però l’ésser és anàleg, té varis sentits: el ser pot ser també “ser-en-potència”, amb capacitat per a convertir-se en acte. Però “no-ser” i “ser-en-potència” són coses diferents: del “no-ser” no sorgeix res, mentre que “el-ser-en-acte” sempre procedeix del “ser-en-potència”
4. LA FILOSOFIA NATURAL (LA FÍSICA) Explicació del problema del canvi.  

La Física, o estudi de la naturalesa, va ser l’objecte principal de la investigació dels filòsofs jònics, com també d’Empèdocles, Anaxàgores i els atomistes. Parmènides la va reduir a “opinió” enganyadora i Plató no la va considerar com a ciència estricte (tal ciència només pot versar sobre les Idees). Amb Aristòtil, la Física recupera el seu valor científic: versa sobre éssers compostos de matèria i forma i dotats de moviment propi. 

La visió que té Aristòtil de la naturalesa és la d’un naturalista o biòleg que veu en ella la manifestació de la vida en les coses que neixen i moren, canvien, s’alteren, es transformen. Per tant, recupera la tradició “física” dels primers filòsofs: tots ells van indagar sobre la “naturalesa” (physis) dels éssers naturals. Fa referències freqüents a aquelles doctrines i mostra que totes elles van ser incompletes o confuses i entén que la seva pròpia doctrina les completa i supera.   

4.1. Concepte de naturalesa (physis).

El Llibre II de la Física comença amb una anàlisi del concepte general de “naturalesa”. La naturalesa (physis) dels anomenats “éssers naturals” és la seva forma (morphé), la qual és anomenada també “essència”(eidos). La forma és immanent a l’ésser natural, bé sigui en potència o bé en acte: l’ésser natural posseeix en si mateix el principi radical del seu desenvolupament i de les seves transformacions. Per aquesta raó, la substància aristotèlica és, com ja s’ha dit més amunt, una cosa no estàtica, sinó un ésser en desenvolupament, en devenir, en perpetu procés de realització des de dintre d’ell mateix, és a dir, des de la seva pròpia naturalesa. (Aristòtil pren com a model de la realitat els organismes vius i el  seu pensament és fonamentalment biològic). La matèria no és “naturalesa” sinó en tant que és capaç de rebre el principi del seu moviment.
4.2. Les quatre causes.

- Segons Aristòtil, conèixer una cosa és saber-ne les causes. 
- La Física s’ocupa d’establir les causes dels éssers naturals. 

- “Causes són tots aquells factors -interns o externs-  necessaris per a explicar un procés qualsevol”, com, per exemple, els éssers naturals.  Analitzant la noció de “causa” és on millor podem copsar l’aspecte dinàmic de l’ésser: tot el que arriba a ser té una causa.

- Les crítiques d’Aristòtil als filòsofs anteriors obeixen al fet de que la majoria es fixaren només en una causa (Tales, l’aigua; Heràclit, el foc; Anaxímenes, l’aire, i Empèdocles, els quatre elements). Plató va parlar de dues causes: la formal (les idees) i la material, però hi havia un abisme entre l’una i l’altra; la forma estava fora de les coses.

- Aristòtil en reconeix quatre: 

1. causa material: seria un substracte indeterminat que, en principi, pot rebre qualsevol forma.
2. causa formal: és la que fa que la matèria indeterminada passi a ser quelcom determinat. S’identifica amb l’essència o naturalesa de l’objecte.
3. causa eficient o iniciadora del canvi: és allò que provoca el moviment, els canvis o les transformacions. 

4. causa final: és allò que dóna sentit a l’acció de l’agent, el fi al qual apunta el canvi 

La causa material és la pròpia matèria (per. ex., el bronze de què és feta l’estàtua). La causa formal és la forma (la forma de l’estàtua). La causa eficient és l’agent o "allò d’on ve l’origen immediat del moviment o repòs". La causa final és la finalitat que presideix el procés i que no necessàriament ha de ser conscient (ornar un temple). Aristòtil, la majoria de vegades, parla com a biòleg i per això afirma que el fi i el motor es redueixen a la “forma”; ella fa que l’ésser viu es perfeccioni des de dins (enteléchia). Admet una teleologia en la natura (el seu principal argument és el de la permanència dels tipus biològics).

Aquestes quatre causes han estat només parcialment i imperfectament entrevistes pels filòsofs anteriors: els jònics van parlar únicament de la matèria (aigua, aire...); Empèdocles i Anaxàgores al·ludiren al principi del moviment, i Plató va considerar exclusivament la forma (les Idees). La causa final no va ser considerada clarament per ningú, però Aristòtil li atorga la importància que es mereix. La naturalesa té un “telos”, té un fi: “la naturalesa fa,  amb els medis de què disposa, el més bell i millor”.

	Causa material
	És allò de que una cosa és feta. Respon a la pregunta: de què està feta aquesta cosa?
	El fang de l'estàtua

	Causa formal
	És la forma, model, figura d'una cosa. Respon a a la pregunta: què es tal cosa?
	L'estàtua és de l'emperador

	Causa eficient  
	És la causa productora de la cosa. Respon a la la pregunta: qui ha fet tal cosa?
	L'escultor

	Causa 

final
	Exposa per quin motiu ha actuat l’agent.  

Respon a la pregunta: per a què és tal cosa?
	Immortalitzar l'emperador en en una plaça pública


La teoria aristotèlica de les causes és una de les seves teories paradigmàtiques. Les causes expliquen el canvi; i aquestes quatre causes explicaren els canvis del món físic durant segles, fins que la ciència moderna les va rebutjar. Alguna d’elles persisteix formant part encara de la nostra manera de parlar.

4.3. El moviment ("metabolé, canvi en general; "kínesis", moviment)." 

Aristòtil considera evident que tots els éssers naturals estan en moviment.: aquest és un fet que admet a partir de l’experiència. El moviment, el canvi, es defineix com el pas de potència a acte; així, l'essència del moviment no és acte ni potència, sinó una mena d'acte incomplet, l'actualització d'allò que està en potència. La potència és una espècie de terme mitjà entre l'ésser i el no-res; gràcies a ella  és possible el canvi; el que és engendrat no prové ni de l'ésser  ni del no-res, sinó de l'ésser en potència. 

Perquè es produeixi un moviment o canvi fa falta un motor o causa (recordem el principi aristotèlic: "tot el que es mou és mogut per un altre").

Aristòtil distingeix les següents classes de canvi (metabolé):

a) canvi substancial: generació (gènesi, passar del no-ser al ser)) i corrupció (passar del ser al no-ser) de la substància. 

b) canvi accidental: moviment (kínesis):

· quantitatiu o segons la quantitat: creixement i disminució.

· qualitatiu o segons la qualitat: alteració, alternança  (ex. canvi de color, ex. passar de larva a insecte)

· locatiu: canvi de lloc o translació.

Aristòtil assenyala que tots els filòsofs han intentat explicar la naturalesa a partir d'un sistema de "contraris": per ex., amor-odi (Empèdocles), ple-buit (Demòcrit), parell-senar (pitagòrics), etc. Aquest és el camí correcte, però no és suficient per explicar el canvi: un objecte no pot transformar-se en el seu contrari (perquè, més aviat, es destruiria, no es transformaria). És per això que, per tal d’explicar correctament el moviment, cal recórrer a un tercer element: el subjecte dels contraris. Per això, afirma que el moviment només pot explicar-se a partir de tres principis: l
[1] la substància o el subjecte (hypokéimenon)
[2] la forma
[3]  la privació de la forma antiga i l’adquisició de la forma nova.   

En tot canvi hi ha un subjecte (que és el que canvia i es "trans-forma"), el qual passa de la privació a la possessió de la forma. Segons l'exemple repetit per Aristòtil, l'humà es fa culte quan passa de la in-cultura a la cultura. Com es pot observar, la "privació" no és pur no-ésser, sinó un no-ésser relatiu: és el poder-ser (potència) d'un subjecte. D'aquesta manera supera Aristòtil la simple oposició “no-ésser – ésser” de Parmènides, per a qui el moviment era una cosa inintel·ligible i, per tant, impossible.

	Predomini de la causa final
	Moviment 

per atracció

4.4. El Primer Motor i la concepció teleològica

En el darrer llibre de la Física, Aristòtil afirma que el temps i el moviment són eterns.   La cadena de les generacions no té començament, es remunta a l'infinit. I tampoc tindrà fi: el moviment i el temps no cessaran mai. L’harmonia del món és una successió de canvis de forma i successives actualitzacions de potencialitats, només explicable si hi ha una primera substància l’essència de la qual és moviment sense cap classe de potencialitat. Aristòtil afirma la necessitat que existeixi un primer motor, causa del moviment etern del cosmos, però ell mateix immòbil.  A aquest primer motor (kinetikón) l’anomena “Déu”, perquè és etern i acte pur (és a dir, acte sense potència), que «mou sense moure’s» perquè ell ja posseeix en acte allò que el mòbil només posseeix en potència; d’ell depenen l’Univers i la Naturalesa; la seva activitat és necessària. No és una idea contradictòria, perquè el primer motor mou el món des de l’eternitat.
En general, "tot el que es mou és mogut per un altre" (Fis. VII, 1, 241b 24). Hi pot haver molts motors -moguts- simultàniament, però   la sèrie no pot ser infinita: ha d'haver-hi un primer motor que sigui immòbil, causa del moviment sencer del món. Així, doncs, el moviment del món és etern, però el primer motor mou el món des de l'eternitat.

La concepció del primer motor en la Física suposa que és la causa primera del moviment com a causa eficient: és en contacte immediat amb l'última esfera que limita el cosmos i és així com ho mou tot. Però això noi implica que aquest contacte faci moure el primer motor (en virtut d'una acció-reacció): el contacte no és recíproc, el primer motor "toca sense ser tocat" (de la mateixa manera que diem que el que ens afligeix ens toca sense que nosaltres ho toquem). Aquest primer motor és etern i inextens.

En canvi, en la Metafísica (llibre XII), s'afirma que el primer motor mou com a causa final, textualment "com a objecte d'amor o de desig". Llavors apareix ja clarament com a "separat" del món i és concebut com a acte pur, absolutament immaterial. Déu és una intel·ligència que es pensa a si mateixa" 

A l’univers sencer hi ha finalitat (teleologia). Aquesta finalitat és el que Aristòtil anomena -sota la influència platònica- el Bé de l’univers, que s’expressa en l’ordre de l’univers, i s’aconsegueix pel fet que totes les substàncies «tendeixen» a realitzar, a actualitzar, totes les potencialitats de la seva pròpia forma. L’ordre del món (cosmos) és l’encadenament de l’activitat de les substàncies, compostes de matèria i forma, que despleguen les seves possibilitats o capacitats d’acord amb la seva essència. D’altra manera, «tot procediria de la nit», això és, del Caos.

4.5. La cosmologia..

La cosmologia aristotèlica és completament especulativa, bastant allunyada de l’observació i de l’experimentació, que, en canvi,  eren la base de la seva biologia. Així i tot, la cosmologia aristotèlica serà vigent durant tota la ciència medieval fins a la revolució científica de l'Edat Moderna. Els seus trets fonamentals són els següents:

1. És "teleològica": El concepte de “finalitat” serà fonamental en totes les explicacions. La finalitat dels moviments naturals és la realització de la pròpia "forma" o "naturalesa" per part dels cossos. El motor immòbil mou com a causa final.

2. És "dualista": el dualisme platònic dels dos móns és substituït per un altre dualisme: el del món supralunar (perfecte, incorruptible i "diví") i el món sublunar (imperfecte i corruptible)
3. És "deductiva", no empírica. Així, s'afirma que el cel és una esfera “perquè” l'esfera és la figura perfecta i, per tant, la més apropiada per als cossos celestes.
La cosmologia aristotèlica va lligada a la teologia i a la doctrina del motor immòbil. La terra roman immòbil al centre de l’univers, el qual es compon de cinquanta-nou esferes concèntriques. Distingeix entre 

1r. El món sublunar és l’escenari de la generació i la corrupció. Comprèn la Lluna, la Terra i els cossos formats pels quatre elements, que s’hi mouen tendint (segons la concepció teleològica o finalista) cap al seu "lloc natural": els pesants (terra i aigua) cap al centre i els lleugers (aire i foc) cap a l’esfera exterior. Les diferències entre els cossos depenen de la combinació de quatre parells de qualitats: càlid-sec (foc), càlid-humit (aire), fred-humit (aigua), fred-sec (terra). Només al món sublunar hi ha canvis qualitatius i substancials. El moviment típic de les coses en el món sublunar és el rectilini, no el circular, i sempre cap a baix o cap a dalt. Aquest moviment no és degut a cap força o atracció (no admet la idea d’acció a distància); es tracta d’un moviment o tendència “natural”, és a dir, degut a la naturalesa dels elements. Així, el foc i l’aire són lleugers, es mouen per la seva pròpia “naturalesa” cap al seu “lloc natural”: el cel. La terra i l’aigua es mouen cap a baix perquè són pesats, tendeixen cap al centre de la terra, el seu “lloc natural”.
2n. El món supralunar, que abasta els diferents astres i estels, no sotmesos a generació ni a corrupció. El seu cos està fet d’un “cinquè element” que els és exclusiu: l’èter. El moviment de què estan dotats és perfecte: circular,etern, regular.   La incorruptibilitat dels cossos superiors a la Lluna (composts d’un cinquè element: l’èter) i la perfecció del seu moviment esfèric són prova del seu caràcter diví. L'univers aristotèlic és finit i no existeix el buit. Cada esfera (33 que giren en un sentit  i 22 que giren en sentit contrari) es mou per l’impuls de la immediata superior. La més alta, l’esfera dels estels fixos, es mou en virtut d’un primer motor immòbil, Déu. Aquest motor és immaterial i no actua físicament, sinó com a objecte del desig, car els astres són entitats animades d’intel·ligències superiors. La Terra és al centre i és una esfera immòbil. La grandària atribuïda a la Terra és molt inferior a la real.  A diferència de la concepció judeo-cristiana, no hi ha un Déu creador; l’univers ha existit sempre, i en virtut de la teoria hilemòrfica podríem dir que la matèria no es crea ni es destrueix, sinó que solament canvia de forma, és a dir, es trans-forma.

D'aquí en resulta una concepció jeràrquica de l'Univers. 

a) Primer, els éssers immaterials i immòbils: el primer motor immòbil i els motors immòbils de les esferes; 

b) Després, els éssers materials, però incorruptibles i eterns: el primer cel, les esferes dels astres, els astres, tots ells compostos d'èter.

c) Finalment, els éssers corruptibles, compostos dels quatre elements (els individus pereixen, però les espècies són eternes).

5.- LA PSICOLOGIA. (Estudi de l’ànima) 

Aristòtil hi dedica un tractat: “De Anima”. Aquí hi trobam la interpretació empirista de la sensació, la imaginació, l’associació d’imatges, la relació entre imatges i idees, i els orígens empírics del coneixement humà. Observa que, en general, totes les activitats que se solen considerar pròpies de l'ànima són activitats que aquesta no pot realitzar sense el cos. Per això no sembla possible considerar l'ànima separada del cos, com feia Plató. Qualsevol ésser viu (animal o vegetal) ha de ser estudiat com un tot.  Aristòtil s'oposa al dualisme dels pitagòrics i de Plató; ànima i cos no són dues substàncies diverses, sinó dos elements inseparables d'una mateixa substància. Cos i ànima constitueixen una sola substància, guarden la mateixa relació que la matèria i la forma, o que el pilot i l'avió. 

Per Aristòtil, la psicologia (entesa com a estudi de la psique o ànima) és inseparable de la biologia. El cos és matèria  i l’ànima és la forma del cos natural que té vida en potència. L’ànima, «allò pel que primàriament vivim, sentim i entenem», és substància perquè és la forma del cos, que està en potència de vida. «L’ànima és l’entelèquia primera ("ésser en acte") d’un cos natural que posseeix la vida en potència»,  i, per tant, de la mateixa manera que la matèria no pot existir sense forma, ni l’acte sense potència, l’ànima no pot existir sense el cos, raó per la qual no pot ser immortal. Per això, Aristòtil considera que la doctrina de la reencarnació és un absurd (contràriament al que pensaven els pitagòrics i Plató). L’ànima és concebuda com a acte (dels cossos que posseeixen la vida en potència), i com a forma (des de la perspectiva hilemòrfica, és la forma del cos material). Així, en tant que acte, l’ànima és forma, i en tant que forma és su

bstància. Ell ho expressa d'una manera molt aclaridora: "Si l'ull fos un animal, la vista en seria l'ànima". Per això, cos i ànima no són separables: un cos sense ànima deixaria de ser un organisme o un animal (o no ho seria més que una estàtua de pedra o fusta) i una ànima sense cos no seria res (com no és res la vista separada de l'ull).

A més, defensa la unitat de l'ànima (contra les tres ànimes de Plató)i la situa per tot el cos: no es localitza en cap part especial del cos sinó que és present en tot el cos. I no és l'ànima la que sent o pensa sinó tot l'home gràcies a l'ànima. Per tant, afirmació de la total unitat de l'ésser viu. 

En tant que l’ànima és forma d’un cos que posseeix la potencialitat de la vida, no és privativa dels animals superiors: és principi de vida en general. Atès que entre cos i ànima hi ha la relació de matèria a forma, cos i ànima no poden ésser concebuts separadament. L’ànima no té parts, però sí facultats o funcions, que comporten una visió jeràrquica dels éssers vius:

1. Funció nutritiva, o vegetativa, inclou les funcions de creixement, nutrició i reproducció. És la pròpia de les plantes.
2. Funció sensitiva, de la que deriven la funció apetitiva, els desitjos, les percepcions i la funció motriu. És la  pròpia dels animals.
3. Funció racional o pensant. És la pròpia dels homes, però aquest en posseeix les tres. El coneixement humà serà una barreja de coneixement sensible (prové del cos, dels sentits) i de coneixement intel·lectual (prové de l’ànima)
La negació de la immortalitat de l’ànima és una conseqüència òbvia de la doctrina aritstotèlica sobre l’ànima humana, en la línia del pensament majoritari de l’època (dintre del qual Plató i els pitagòrics n’eren una excepció).


6.- LA GNOSEOLOGIA. (La teoria del coneixement).

Els filòsofs presocràtics van menysprear, en general, la sensibilitat: els sentits ens proporcionen un coneixement enganyós (opinió, doxa) i només la raó és apte per conèixer la realitat.  Plató va dur aquestes tendències al seu últim extrem: el coneixement veritable versa exclusivament sobre un món diferent d'aquest món: les Idees. I les Idees no poden ser conegudes a partir de les coses sensibles sinó únicament a través del record (anamnesi) o mitjançant l'ascensió dialèctica. Aristòtil transforma profundament aquests punts de vista i adopta una postura netament empirista. No hi ha més món que aquest, i l'ésser real és la substància individual corpòria, un compost de matèria i forma. Els cossos són realitats que posseeixen un principi d'intel·ligibilitat: la seva forma o essència immanent. És a aquest a qui hem de dirigir-nos, primer mitjançant la sensació; després, mitjançant el pensament. Tot coneixement comença per les sensacions i sol acabar en el pensament.
· LA SENSACIÓ (aísthesis)

"No hi ha res en l'enteniment que prèviament no hagi passat pels sentits".

L’ànima sensitiva la posseeixen els animals, entre els quals cal incloure l’home.

Mentre que per a Plató , l’univesal (la Idea) és abans que el particular, i el coneixement d’una Idea precedeix el coneixement d’un objecte concret que participi d’aquella idea,   Aristòtil suggereix un procés invers: el nostre coneixement coneix primer allò particular, concret i físic, abans que l’universal i abstracte. Només mitjançant el particular podem arribar a conèixer l’universal, i aquest procés és l’origen de tot coneixement.

Què és "sentir"? (un color, per exemple). Els sentits són "receptacles de les formes sensibles sense la matèria, igual que la cera rep l'empremta de l'anell sense el ferro o l'or". La facultat de sentir és una potència que s'actualitza per la presència de l'objecte sensible, que sempre és quelcom individual (un cos): "sentir" és captar una forma sensible que és en un cos, però captar-la sense la seva matèria (com l’arena de la platja que rep l’empremta del peu sense rebre la pell ni la carn ni els ossos).  L'ull que contempla el bosc "s'apodera" de les formes del bosc (colors, siluetes, olors, sons...) i es pot dir que el bosc "és" en ell (però immaterialment, no com la fruita és en l'estòmac).

La sensibilitat és una facultat única, irradiada en cinc sentits particulars, amb òrgans especialitzats. Per davall d’aquests hi ha un sentit comú, que té per funció sentir els sensibles comuns: el moviment i el repòs, la dimensió, la forma, etc. i, finalment, fa que el subjecte tengui consciència de la sensació.

Aristòtil distingeix varis nivells de coneixement:
· Sensació: És comú a humans i animals. És el nivell més baix. Produeix memòria sensitiva.
· Imaginació: És una espècie de prolongació de la sensació: actua quan l’objecte percebut ja no és present. La memòria és comparable a la imaginació, ja que és una capacitat de reproduir imatges que han deixat en nosaltres una empremta. La imaginació és comuna a humans i animals. Dels records neix en els humans l’experiència.
· Experiència: És la coordinació racional de sensacions, no una simple acumulació de dades proporcionades pels sentits. Només la tenen els humans.
· Enteniment: És la capacitat de discernir racionalment, de raonar, i només la tenen les pesones capaces de pensar i argumentar. N’hi ha dos tipus: passiu i actiu.
· EL PENSAMENT (noesi i diànoia)

L’ànima intel·lectiva és l’encarregada del coneixement intel·lectual

L’activitat específica de l’ànima humana és el pensament, que procedeix a partir de les sensacions. Com ja sabem, tot coneixement comença amb la sensació; el coneixement universal és en potència en la percepció individual. Els sentits són facultats d'allò individual; l'enteniment (nous) és la facultat que pensa allò universal: l'ull veu Sòcrates; l'enteniment pensa en "ésser humà" (la forma o essència universal “home”). Perquè l'ull vegi Sòcrates, cal que aquest estigui present. Aristòtil formula aquí una teoria netament empirista. L'essència universal "ésser humà" –és a dir, la forma "home"- no es troba al món de les Idees, sinó "en la matèria" (en la hyle), en els individus concrets humans. Així, cal partir de la sensació i, tot acumulant experiències, arribar per inducció a l'essència universal comuna ("ésser humà", per exemple).

En aquest procés hi intervé la imaginació (phantasia). Les imatges de la imaginació    constitueixen una ajuda imprescindible en el procés de conèixer. La imaginació es troba a mig camí entre la sensació i el pensament. Per això, Aristòtil afirma que l'ànima no pot pensar sense imatges, sinó que "pensa les formes en les imatges”. És en les formes sensibles on existeixen les formes intel·ligibles. Per això, en absència de tota sensació, no és possible de conèixer ni de comprendre res, i l'activitat de l'enteniment ha d'anar acompanyada d'imatges (“fantasmes” o “fantasies”)" (De Anima, III, 8, 432a 4)

La facultat intel·lectiva té dos aspectes: 

a) L’enteniment pacient o passiu (pathetikós nous) aprèn les formes intel·ligibles en la sensació i en la imatge i les fa potencialment intel·ligibles; diríem que té "en potència" la capacitat per rebre i conèixer les formes universals intel·ligibles de les coses i passarà a acte per l’acció de l’enteniment agent.

b) però aquestes formes universals intel·ligibles no apareixen immediatament en virtut de la sola activitat sensible: necessiten l’elaboració de l’enteniment agent o actiu (poietikós nous), que és comú per a tots els homes. Actualitza les formes universals intel·ligibles (allò que tenen d’universal i necessari les imatges concretes) abstraient-les. Després de veure moltes flors, abstreu el concepte de “flor”. Aquest concepte estava com en potència en les imatges de la percepció sensible.  L’enteniment agent funciona de manera anàloga a “la causa eficient” i fa que els continguts en potència de l’enteniment passiu passin a l’acte. En ell s’elaboren els conceptes amb els quals operam quan pensam.  

7.3. Graus de saber.
	GRAUS DE SABER DE LA PERSONA

	Sabers propis de l’home
	Saviesa

(Sophia)
	És el grau més elevat del saber. Consisteix en la conjunció dels saber noètic amb el científic. La saviesa és la ciència de l’ésser, és la filosofia primera o metafísica.

	
	Noètic

(Nous)
	Té per objecte els primers principis, com el principi d’identitat (a = a) i el principi de no contradicció (és impossible “a” i “no a”).

La inducció és el mètode que que permet passar del concret  i particular a l’universal i general. 

	
	Ciència

(Episteme)
	De-mostració o posar de manifest alguna cosa a partir d’una altra.

	
	Pràctic

(Frónesis)
	Saber actuar i comportar-se. Saber decidir com viure la pròpia vida.

Prudència.

	
	Tècnic

(Tejné)
	Saber fer coses coneixent el perquè  es fan d’aquesta manera i no d’una altra.

	Sabers comuns a animals

i a persones
	Experiència

(Empeiria)
	Perícia obtinguda gràcies al fet de retenir i reorganitzar les sensacions.

	
	Percepció

(Aisthesis)
	Sensació o presència material de les coses sensibles.


7.- L’ÈTICA. 

Aristòtil elaborà dos grans tractats d’ètica: Ètica a Eudem i Ètica a Nicòmac. Les ides més representatives de la seva concepció ètica es troben en aquesta darrera, elaborada en la seva maduresa. 

L’ètica aristotèlica és teleògica. Què vol dir això? Tota activitat humana es proposa realitzar un objectiu, té un “fi"; per tant, aquesta concepció teleòlògica de l'ètica considera les accions com a bones si condueixen al bé de l'ésser humà. Però hi ha béns (objectius) que només tenen caràcter de medis per aconseguir altres béns, per exemple treballar per poder viure, o estudiar per aconseguir un treball que ens agradi.  Aleshores, Aristòtil es demana: quin és el bé que té valor per ell mateix i és el bé suprem al qual se subordinen tots els altres? Respondrà dient que és l'eudaimonia, és a dir, la felicitat. Per tant, l’ètica aristotèlica serà una ètica  “eudemonista”, és a dir, una ètica de la felicitat, però també és una ètica de la virtut, el mitjà per excel·lència per assolir la felicitat.

Ètica i Política estan estretament unides en el pensament d’Aristòtil, ja que, segons ell, el bé de l’individu i el de la polis són inseparables. No obstant això, posarà l’accent sobre l’individu.
· LA FELICITAT (EUDAIMONIA)

Si la moral és l'art de "viure bé", què és allò màximament bo per a l'home? Quin és el bé suprem de l'home, que hauria de coincidir amb el fi últim de tots els seus actes? Tothom està d'acord en què el fi de la vida humana és la felicitat (eudaimonia) o el benestar. Però l'acord és només aparent. Les diferències sorgeixen al moment de determinar en què consisteixen la felicitat i el bé suprem. 

En el plaer sensual? Aquesta seria una felicitat purament animal, que no pot satisfer completament els humans. En les riqueses? Aquestes, en tot cas, són medis , que, ben utilitzats, poden produir la felicitat i mal utilitzats, desgràcia. En l'honor i la glòria? Aquests depenen d'aquells que els concedeixen . En definitiva, el bé es diu de moltes maneres i haurà d'existir un bé específic per a l'humà. Aristòtil passa revista a les diverses teories que es discutien entre els deixebles de Plató. Els uns atorgaven la primacia a la vida activa del polític, el bé suprem de la qual és la glòria i la virtut; d'altres , a la vida contemplativa del filòsof, el bé suprem de la qual és la saviesa; altres no volien ignorar la vida plaent, el bé suprem de la qual és el plaer (plaers sensibles corporals dins d'un ordre o bé plaers desordenats per aquells que tenen el gust corromput.  

La doctrina de les Idees considerava el bé com un ideal suprem i absolut. Aristòtil rebutja aquest plantejament, seguint la tònica de realisme o de sentit comú a què ens té acostumats : el bé no és una realitat única, sinó que hi ha molts tipus de béns; a més, l'ètica no pot ser analitzada d'una manera merament teòrica i científica, sinó que cal partir dels fets, o sigui, de l'experiència (empirisme moral). Aristòtil considera que la felicitat no necessita de cap bé exterior sinó que la seva essència (i el principi del bé moral) consisteix en l'exercici perfecte de l'activitat pròpia de l'home. Aquesta activitat és, sens dubte, l'activitat de l'ànima (racional) i, perquè sigui perfecta, ha d'estar dirigida per la virtut. 

Cada cosa té el seu particular bé; quan duu a terme la seva tasca i compleix amb allò que li és propi, aleshores podem dir que és "bona". Per exemple, el bé d'un ecosistema es produirà quan hi ha un equilibri intern i cada ésser realitza la tasca que li és pròpia; el bé i la felicitat del músic consistiran a tocar bé el piano -o l'instrument que més li vagi. Doncs bé, igual passa amb l'home: si se comporta segons la seva naturalesa (racional), direm que és bo. Aristòtil col·loca el bé i el valor suprem en la pròpia personalitat racional i la felicitat consistirà en una activitat racional de l'ànima.  

Són els valors ètic-morals i intel·lectuals els que constitueixen l'autèntic fonament de l'eudaimonia (felicitat = exercici de la virtut), si bé Aristòtil no  rebutja de cap manera els béns exteriors, que, si no absolutament necessaris per a ser virtuosos i feliços, contribueixen a la felicitat de l'home. Aquests béns exteriors serien la salut, l'amistat, la fortuna, els fills i familiars, la bellesa corporal, la posició social, l'exempció del treball servil, etc. D'aquesta manera, l'empirisme ètic condueix Aristòtil a una postura eclèctica: la felicitat consisteix a unir sàviament la contemplació i els béns exteriors. No obstant, al final de l'Etica a Nicòmac, Aristòtil afirmarà que l'activitat més pròpia de l'home i la que major felicitat li proporciona és la vida contemplativa, la saviesa. "La investigació purament teòrica és més valuosa que tot el que sembla immediatament útil". La vida contemplativa és la font de felicitat més durable i profunda per a l’home superior. 

Ens podríem demanar per què la vida contemplativa  proporciona una major felicitat?

a) La raó es la facultat més excelsa de l'home i la contemplació teòrica, la més sublim activitat de la raó. Una vida així és l'expressió cabal de l'element diví que hi ha en l'home perquè ens posa en contacte amb "el que és".

b) És la més plaent.

c) És la que proporciona una activitat més duradora; podem exercir-la durant més anys que l'activitat física per exemple.

d) Proporciona una major autarquia i autosuficència (Hom pot estudiar en la solitud)

e) La seva activitat és un fi en si mateix i no un mitjà per aconseguir altres coses, i el que és fi és més excel·lent que el que és mitjà. En canvi, en les activitats pràctiques, l'acció no és un fi en ella mateixa, sinó un mitjà per a. ...

Però Aristòtil sap que l'ésser humà no és tan sols raó. Una vida dedicada a la contemplació seria possible només si els humans no tinguéssim necessitats corporals, problemes econòmics, interferències socials... Aquest ideal de felicitat i perfecció és una aspiració fàcticament irrealitzable per a la immensa majoria dels humans, i, fins i tot aquells o aquelles que poden dedicar-se a la contemplació, només poden fer-ho durant escassos períodes de temps al llarg de llurs vides. L'home, per tant, no pot assolir aquesta felicitat absoluta pròpia de déus, sinó que s'ha de donar per satisfet amb una felicitat limitada. La consecució d'aquesta forma de felicitat rebaixada exigeix la possessió de virtuts morals per tal de regular les tendències pròpies i el tracte amb els demés, així com la possessió de certs béns corporals (salut) i exteriors (mitjans econòmics).

· LA VIRTUT (ARETÉ)

La virtut consisteix en una disposició permanent de l'ànima segons la qual aquesta tendeix a escollir el terme mitjà entre dos extrems igualment viciosos.  Per exemple, el valor és el just terme mitjà entre la temeritat i la covardia. La virtut requereix també de la voluntat.

Aristòtil assenyala que aquest terme mitjà no pot establir-se en abstracte o en general, sinó d’acord amb les circumstàncies de cada un. En cada cas, l’individu assenyat i prudent sabrà escollir el just terme mig Per tant, rebutja l'intel·lectualisme socràtic (virtut = coneixement): la virtut no és "només" la saviesa (per bé que la pressuposa), com passava en Sòcrates i Plató;   la virtut consistirà "també" a realitzar accions virtuoses. En aquest sentit, la conducta virtuosa  s'adquireix per l'exercici i l'hàbit (ethos): "Perquè un home esdevingui just cal que practiqui la justícia". Per tant, rebutja les altres dues doctrines sobre l'origen de la virtut: no naixem virtuosos per naturalesa (encara que la predisposició natural sigui important) ni tampoc basta l'ensenyament i l'aprenentatge teòric.

Quan ens diu que la virtut consisteix en un terme mig (mesotés), no s'ha de confondre amb "mediocre", sinó com un equilibri entre dos extrems igualment viciosos. Sens dubte, aquí hi trobem la influència del concepte de "mesura" utilitzat per la medicina grega del seu temps. Ara bé, Aristòtil, igual que els metges, assenyala que el terme mig no pot establir-se en abstracte o en general, sinó d'acord amb les circumstàncies de cadascú. En qualsevol cas, l'home sensat sabrà escollir quin és el just mitjà. En resum, la definició aristotèlica de virtut sona així:

"La virtut és, doncs, una disposició selectiva adquirida que consisteix en un terme mig  en relació a nosaltres, definit per la raó tal i com ho faria un home prudent". (Et. Nic. II, 6, 1106b 36)

Aristòtil distingeix dues classes de virtuts:  
a) Virtuts morals (ètiques): Respecte a aquestes, no estableix cap classificació, sinó que es dedica a fer notables descripcions  dels tipus humans que les posseeixen.

b) Virtuts intel·lectuals (dianoètiques): Entre aquestes considera la prudència (phrónesis) i la saviesa (sophia)    

 La sophia és la raó o  saviesa teòrica i la phrónesis seria la intel·ligència o saviesa pràctica. "No pot haver-hi elecció justa sense que intervenguin alhora la prudència i la virtut, atès que aquesta darrera assegura l'elecció del fi just, i la primera, l'elecció dels mitjans justos per tal d'assolir aquell".

	Virtuts ètiques (morals) 
	Virtuts dianoètiques  (intel·lectuals)

	Descripció de "tipus" humans 

virtuosos al seu llibre 

"Ètica a Nicòmac"
	Prudència (Phrónesis)

Saviesa pràctica (intel·ligència)
	Assegura l'elecció dels 

mitjans justos

	
	Saviesa (Sophia)

Saviesa teòrica (raó)
	Assegura l'elecció del fi  just

	
	Hi hauria una mena d'intel·ligència pràctica, que seria la que 

ens fa adequar els mitjans als fins.


8.- LA POLÍTICA.

L'ètica aristotèlica desemboca en la Política, i sembla subordinar-s'hi. Ambdues  consideren el bé de l'home. Malgrat tot, "el bé és certament desitjable quan interessa un sol individu; però es revesteix d'un caràcter més bell i diví quan interessa un poble i un Estat sencer". (Et. Nic. I, 2, 1094 b) A més, ningú no pot ser virtuós si no ha estat educat, i és a l'Estat a qui pertoca aquesta obligació.

A la seva Política, Aristòtil ataca la concepció sofística de l’Estat com a construcció convencional.  L’Estat és una entitat natural i es troba per damunt de la família i dels altres grups particulars; per tant, tendeix cap al bé suprem de la societat. "L'Estat és anterior per naturalesa a la família i a cada home pres individualment. El tot, en efecte, és anterior a cada una de les parts [...] i si cada individu, considerat aïlladament, no es basta a si mateix, és perquè ha de ser posat en relació amb la totalitat de la societat”".  (Pol. I, 1, 1253a) Per aquesta raó, l'home és, per naturalesa, un animal polític i comunitari (politikon zoon), com ho demostra el fet que només els humans posseïm el llenguatge. Gràcies al llenguatge, l'home pot intercanviar amb els seus consemblants sobre "el bé i el mal, el que és just i el que és injust i les altres qualitats morals, i és la participació en aquestes coses allò que fa una família i un Estat"  (Ibid.). 
	Qui no viu en societat, o és menys que un ésser humà (una bèstia) o és més que un humà (un déu).


 Aleshores, l'autèntic objectiu de qualsevol Estat serà: en primer lloc, dirigir totes les activitats humanes dintre d'una ciutat cap al bé comú; en segon lloc, educar l'ésser humà per tal que pugui aconseguir la seva perfecció, és a dir, la seva felicitat. 

La prioritat de l'Estat es basa en el fet que només ell pot bastar-se a si mateix (autarkéia). Però no es tracta d'una autarquia exclusivament econòmica, sinó fonamentalment ètica i política: només en l'Estat pot aconseguir-se el regnat del bé i la justícia, la perfecció última de l'home. Per això, l'Estat no és un fi en si mateix, com era en Plató, ni Aristòtil defensa un totalitarisme polític, com defensava Plató: el fi de l'Estat (telos) és la felicitat i la perfecció moral dels ciutadans. Efectivament, Aristòtil entén que la finalitat de l'Estat és fer individus, no instruments al servei de l'Estat, com proposava Plató.  En aquest sentit, el fi de l'Estat i el de l'individu coincideixen, no perquè l'individu hagi de ser absorbit enterament per l'Estat o perquè troba en ell la satisfacció de les seves necessitats materials, sinó pel fet que aquest prosperarà només quan els ciutadans siguin bons i assoleixin llur propi bé.  Per tant, l’activitat política  no té sentit si  no està regida per l’ètica, per la virtut. L’Estat no sorgeix simplement perquè la comunitat visqui en sentit biològic, sinó perquè visqui “bé”, en sentit moral, perquè tots els seus individus assoleixin la felicitat. Hi ha, per tant,  un camí d'anada i de tornada: l'única garantia  d'estabilitat i prosperitat de l'Estat es troba en la bondat moral i la integritat dels seus ciutadans, i, a la inversa, només quan el sistema educatiu sigui racional, moral i sa, arribaran a formar-se bons ciutadans.

· Crítiques d'Aristòtil a la concepció política de Plató:

a)  Segons la concepció platònica, els individus són instruments que estan al servei de l'Estat, mentre que en Aristòtil no hi ha totalitarisme polític, sinó que el fi d'un i de l'altre coincideixen.

b) Criticarà també l'excessiu comunitarisme de l'estat platònic, és a dir, es manifesta en contra del comunisme de dones, fill i béns. El fill de tots  no és fill de ningú; val més si autèntic nebot que fill platònic.

c) El comunisme de la propietat provocaria ineficàcia: allò que és de tots, no és de ningú. La propietat privada és font de plaer; privar-nos d'ella seria privar-nos del plaer.

· Algunes de les característiques de la ciutat perfecta,  segons Aristòtil, serien:

a) Autosuficiència i autarquia; això és la “polis”
b) La polis ha de ser suficientment petita per tal que els ciutadans es coneguin entre ells. Així es fa possible el manteniment de l'ordre i l'elecció dels governants i dels magistrats es pot dur a terme amb coneixement de causa i cara a cara.

c) Les lleis i les accions dels governants s'han de pensar amb vistes al bé comú.

d) Imperi del dret i de la llei, no del caprici.

e) Igualtat entre iguals.

f) Estat educador: s'ha de dur a terme una educació moral; el cos és educat per tal de controlar les apetències i fomentar la raó. Cal formar bons guerrers, bons magistrats i bons governants; no s'imparteix una educació tècnica ni utilitària, ja que els ciutadans no treballen (artesans, camperols i comerciants no són ciutadans).

g) Tal com era habitual al seu temps, admet l’esclavitud com a institució natural, basada en diferències inherents als individus; l’esclau té una forma inferior de raó que justifica el seu destí d’"instrument que parla". No obstant això, no defensa que la guerra sigui la font principal d’esclaus.

h) Si per a Plató, l’ideal era una ciutat justa, per a Aristòtil serà una ciutat feliç.
· Les diferents formes de govern:

De les diferents formes d’estat, defensa la ciutat estat grega com la forma més elevada possible de la vida social, perquè permet a tothom (a tots els homes lliures) de viure plenament els afers públics.   

Respecte de les diferents formes de govern, les divideix en funció de si els governants  governen en bé de tots o en profit particular. Considera que les formes millors són, per ordre: 

1. Monarquia: mana un i és el millor. Aquesta és la millor forma de govern perquè el monarca és com una llei viva que respon justament davant de les situacions complexes que el dret (llei "morta") no contempla.

2. Aristocràcia: manen molts i són els millors (difícilment realitzable). 

3. Democràcia (l’anomena “Politeia”) : tots els ciutadans lliures participen del govern perquè estan igualment capacitats. Prenen les decisions per consens. Aristòtil tendeix com sempre al sentit comú i a una orientació pràctica, -després d’examinar una gran diversitat de constitucions i règims polítics-, també aplica la seva doctrina del terme mig. Una polis on hi hagi un bon desenvolupament de classes mitjanes pot ser un règim democràtic, sempre i quan els vots de tots estiguin sotmesos a principis superiors, com pugui ser el bé comú. Si en la democràcia regnen els vots de la multitud sense estar regulats per lleis, llavors es converteix en demagògia i "els vots substitueixen les lleis".  

Les formes equivocades o dolentes són:

4. Tirania: mana un en benefici propi.

5. Oligarquia: manen molts i són rics i ho fan en benefici propi.

6. Demagògia: és la tirania de les masses o despotisme popular. S'estén el llibertinatge.

 La teoria aristotèlica de les formes polítiques és notablement pragmàtica i força fluctuant. Contràriament a Plató, té en compte elements circumstancials com per exemple les condicions geogràfiques, l'estructura econòmica, la psicologia dels habitants, etc. per a determinar el govern més convenient en cada cas. Per a ell, la política –com l'ètica- no pot ser una ciència exacta, sinó empírica, com es dedueix del treball de recopilació de constitucions polítiques que els seus deixebles dugueren a terme. En realitat –i contràriament al que alguns han dit- Aristòtil no atorga la primacia a cap forma de govern, sinó que, com hem dit, es mostra molt pragmàtic quan té en compte els diversos condicionaments que pot haver-hi a l'hora de formar govern. En tot cas, es decanta per una politeia basada en les classes mitjanes i governada pels millors. Aquesta òptica coincideix amb la seva teoria ètica, segons la qual la virtut consisteix en un "terme mig" adaptat a la naturalesa concreta dels homes i a exigències de la sensatesa.

Des d'un punt de vista realista, practicable, Aristòtil proposa una forma mixta de govern. La seva "república" recolliria institucions oligàrquiques i democràtiques encaminades a fomentar el desenvolupament d'una classe mitja ni molt rica ni molt pobre, que establiria un equilibri de forces socials. "Una riquesa desmesurada fa l'home propens als excessos, a la insolència, a l'opressió dels altres i al menyspreu de la llei; la pobresa, en canvi, és apta per engendrar ànim d'esclau, és mare del descontent, de la corrupció i dels enfrontament civils". 
Només els ciutadans lliures poden assolir la felicitat, que no es troba a l’abast ni dels esclaus ni de les dones. Per a Aristòtil, com per a tots els grecs, uns homes són lliures per naturalesa i d’altres són esclaus, i per a aquests darrers l’esclavitud és justa i convenient. Ells han de treballar per tal que els ciutadans lliures estiguin alliberats de realitzar tasques feixugues i puguin dedicar-se al pensament, a la filosofia, a l’observació i a la vida política.

Aristòtil proposa, doncs, la politeia o república censitària. Això equival en la pràctica a posar el govern en mans de la classe mitja i ve a ser com una via intermitja entre l'oligarquia i la democràcia, doncs en aquest règim és el poble qui governa –a diferència del que passa amb l'oligarquia- i, al mateix temps,  els governants no són uns aprofitats, com succeeix en la democràcia.   

http://www.xtec.es/~asarsane/Text6.htm
http://www.edu365.com/aulanet/comsoc/Lab_filosofia/filosof/Aristotil.htm
http://perso.wanadoo.es/filosofs/fil-aristot1.htm
http://www.alcoberro.info/aristo.htm
http://www.inicia.es/de/diego_reina/antigua/aristoteles/et_nic_cat.htm
http://www.inicia.es/de/diego_reina/antigua/aristoteles/indice.htm
http://www.alcoberro.info/aristotil2.htm
 

incorruptible i eterna, però mòbil (els astres del cel)





corruptibes (plantes, animals, etc.)





eterna immòbil (primer motor immòbil)





físiques





substàncies





Éssers�
�
Facultat�
Ànima�
Éssers�
�
�
Inerts�
�
No en tenen�
Pedres�
�
�
Vius�
1. Alimentar-se�
Nutritiva�
Plantes�
�
�
�
2. Reproduir-se�
�
�
�
�
�
3. Desenvolupar-se�
�
�
�
�
�
4. Sensació�
Sensitiva�
Animals�
�
�
�
5. Imaginació�
�
�
�
�
�
6. Locomoció�
�
�
�
�
�
7. Intel·ligència�



Intel·lectiva o racional


�
Persones  �
�








